Ich, Fridlin Haberscher, under vogt im Nider Amptt inn der herschafft Schenckenberg, vergich offenlich unnd tuͦn kund allermaͤnglich mit disem bruͤff, das ich uff den tag siner
dato zù Vilingen anstatt myner gnaͤdigē herē offēlich zuͦ gericht gesessē bin, fùr mich ✳
un̄
offen gerichtt komen suͦnd die erbren̄ Cuͦnrat Kyller von Vilingen an einem unnd der erwirdig, geistlich her, ✳ herr Cuͦnratt Hartman, als ein volmàchtiger gewalthaber des erwirdigen unnd geistlichen vatters und herˀen her Remigius Türbergers, der zitt gardion des gotzhus zuͤ Kuͤngsfelden,
Sant Francissen ordens, in Costentzer bystumb, des andren teils. verjach der erstgemelt Cuͦnràt Kyller ✳ vor mich in gericht durch sinen erlopten fuͤrsprechen, das er mitt guͦtter zittlicher vor betrachtung durch sines besseren nutz und notturfft willen, och sinē schaden, do mitt zuͤ wenden fuͤr sich und all sin erben eins staͤtten, eͤwigen, imer werenden koͤffs verkoͧfft unnd zuͦ koffen geben
han und gib oͧch allso wissenglich zuͦ koͧffen mitt allen den wortten, puntten und artickeln, wie dan ein solicher ewiger koͧff aller bestaͤntlichest sin und bliben mag dem obgemeltenn
koͤffērn und allen iren nachkom̄en ein mütt kernē guͦtz genems koͧffmas guͦt jaͤrlichs und ewigs zinses, den ich, obgemelter verkoͤffer, und alle mine erben dem obgemeltten koͤffern
und allen iren nachkom̄en nun hinffuͤr alle jaͧr jaͤrlichen uff santt Martins tag ungevarlich in unserm eigen costen und oͧn allen iren schaden in iren sichern gewalt und oͧch
fuͤr allermaͤngklùchs verbuͤtten, verhoͤfften und entweren antwirtten, weren und betzalen suͤllen von, uff und ab disen nachbenemptēn guͤttern: namlich ein halb juchert acker, luͤtt im
Hard, gitt zwen fierling rocken Hard zins. und ein lange rütti im Hard, stost unden an Hansen Kylchen und obnen an Heini Karlin, gitt ein fierling rocken Hard zins. und ein halb jucheˀt
uff Erbs Land, lytt nidnen an des Frickers acker, trettett uff die anwand, ist ledig eigen. und anderhalb juchertt hinderm dorff, obnen an Tuͤrings Schmid, unden an Hainen Vinsterwald, trettet uff
Tuͤrings Schmids an anwandel, ist ledig eigen. ein wingertlin, ist dry tagwan, luͤtt an Schleipffen, obnen an Meigersz wingarten, gitt fiiͤr haller zinsz. und ein matt bletzlin, luͤtt an Schlepffen, obnen an Cuͦratt Menis, stosst hinuff an des Frickers metlin, ist ledig eigen, das ich inen dann zuͤ einem frigen und gerechtten underpfand vor aller maͤnglichem in setzen, verpfendenn
und verschriben. und ist diser koͤff hin geben und beschaͤchen um̄ zwelff guldin lantzweˀug, dero ich von benāntten koffer gantz gewertt und wolbezalt bin. han oͧch die inn min schinber nutz
und from̄en geben und bewentt das ich mit sonderheitt vergiche und dar umb ich sy und all ire nachkomen für mich und mine erbenn des quittieren, ledig sagen und los machen in krafft
dis bruͤffs. dar umb so loptt der genātt verkoͤffer fuͤr sich und all sin erbenn den genāntten koͤffern̄ und allen iren̄ nachkom̄en an semlichem verkoͧff des hoptt guͦtz und zines mitt
sampt den under pfanden rechtt wern zu sind, sonders innen oͧch den zinsz alle jär, als obenn staͧtt, ze antwuͤrtten unnd ze betzalen alles in solichen wortten unnd mit rechten gedingen.
were sach, das wir hier an suͤmig und den zinsz dheines jaͧrs nitt betzalen wurden, das dann der dickgenāt koͤffer oder sine nachkom̄enn die vorgenāntten under pfand und ob keinest
dar an abgieng dar zuͦ alles ander unser ligendt und varend guͦtt gantz, nütt vorbehaltten, wol dar uff angriffen, versoͤtzen, verkoͧffen, vertriben und zuͤ iren handen nem̄en muͤgen als lang
und vil bys inn alwegen und zù jetlichem jaͧr inn sonderheitt semlicher zins mitt samptt allem costen und schaden̄ wie dan̄ der dar über wurde gòn mitt botten, brüffen, zerungen
leisten gantz, nuͤtzitt us genomen, dar umbe oͧch altzitt iren schlechtten wortten oͧn eide und ander bewisungen ze globen sin sol uff ir volkomen benuͤgen gantz us gericht und betzalt werdentt.
unnd zuͤ noch mer sicherheitt so han ich, obgenantter verkoͤffer, zuͤ mir verbunden unnd zuͦ rechtem man bürgen gesetztt und geben den erbren Hansen Killern mit dem gedinge ob
der gedachtt zins einches jaͧrs uff sant Martins tag nitt geben wurde, so mag der obgenāntt koͤffer oder ire nachkomen den jetz gemelten buͤrgen in leistung zuͤ manē mitt bottenn,
bruͤffen oder muntlich under oͧgen, zehus unnd zehoffe, in den naͤchsten achtagen nach solicher manung in ziechen inn des nächsten würtzhus im amptt, dar inn zeleisten unverdingt nach leistens und des lantz gewonheitt, dar us nit zekom̄en, so lang bis den gedachtten koͤffern oder iren nachkomē umb all gevallen usstellig zins mit samptt allemm
costenn lutter us gerichtt unnd betzaltt werdenn. es ist oͧch hierinn lutter bereͤtt worden, wenn gott den benēptē burḡe us disem zitt erfordertt, wie dick und vil das beschaͤche, als dann
so sol der vilgenāntt verkoͤffer sine erben oder wer die obgeschribne guͤtter innhatt den dickgenanttēn koͤffern oder iren nachkomenn einen andern bùrgen dar geben on alles widersprechenn. es haͧtt ouch der vilgenan̄t koͤffer dem dickgenantten verkoͤffer oder sinen erbenn die gnaͧd hier inn getòn, das sy den benan̄tten mutt kern̄en wol wider muͤgent abloͤsenn,
wenn sy wellent, uff santt Maˀtins tag mitt gevallem zinse, welches jars sy wellendt, mit zwelff guldin obgenempter muͤntze. unnd also ist der obgenāt koff bestaͤdiget vō den vilgenātten
verkoͤffern unnd koͤffern unnd an des gerichttes stab gevertigett, uff geben und enpfangen mitt mund und mitt hand vor disen hie nachgeschriben recht sprechern namlich: Cuͦnratt
Kuͤrn, ein fuͤrsprech, Heini Karlin, Hans Steines, Tuͤring Schmid, Hans Zimmerman und Uͤlin Miller. unnd das alles zuͤ warem urkuͤnde so hand wir, obgenantten Cnͦrat Kyller
als verkoffer und Hans Killer, der man bürg, obgenāt, mitt flys erbetten den fromen, ersamen und wisen Hansen Kuͤttler, der zitt vogt zuͦ Schenckenberg, das er sin eigen insigel, doch
im und sinen erben lutter one schaden, offenlich gehengt hàtt an disen bruͤff, der geben ist uff santt Cuͦnratz, des heiligen bischoffs, tag nach der geburtt Cristi, unsers lieben heˀren,
fünfftzehenhundertt und eilff jaͧr. ✳